**OBRAZLOŽENJE**

**Prijedloga Statuta Zavoda zdravstvenog osiguranja Županije Posavske**

***I. Pravni temelj za donošenje Statuta***

Pravni temelj za donošenje Statuta su članak 103. stavak 1. alineja 2. Zakona o zdravstvenom osiguranju („Službene novine FBiH“, broj: 30/97, 7/02, 70/08, 48/11, 36/18, 61/22) i članka 49. stavak 1. Zakona o ustanovama ("Narodne novine Županije Posavske", broj: 5/98).

Člankom 103. stavak 1. alineja 2. Zakona o zdravstvenom osiguranju propisano je da upravno vijeće županijskog zavoda donosi statut uz suglasnost zakonodavnog tijela županije.

Člankom 49. stavak 1. Zakona o ustanovama ("Narodne novine Županije Posavske", broj: 5/98) propisano je da statut ustanove donosi upravno vijeće uz suglasnost osnivača ustanove ako zakonom ili aktom o osnivanju nije drugačije određeno.

Prijedlog Statuta utvrđuje Upravno vijeće Zavoda i isti se dostavlja Skupštini Županije Posavske (u daljnjem tekstu: Skupština) na suglasnost. Po dobivanju suglasnosti, Upravno vijeće donosi Statut u istovjetnom tekstu na koji je suglasnost dala Skupština, te u zaglavlje Statuta upisuje broj i datum suglasnosti.

***II. Razlozi donošenja novog Statuta***

Odlukom o preuzimanju osnivačkih prava nad Zavodom zdravstvenog osiguranja Županije Posavske ("Narodne novine Županije Posavske", broj: 18/21) propisano je da je Upravno vijeće Zavoda dužno uskladiti Statut Zavoda sa zakonima i samom Odlukom.

Obzirom na navedeno kao i da je važeći Statut donesen 2005. godine, a da se predloženim Statutom mijenja više od 50% članaka smatramo kako je potrebno pristupiti donošenju novog Statuta, a sukladno Pravilima i postupcima za izradu zakona i drugih propisa Federacije Bosne i Hercegovine („Službene novine FBiH“, broj: 71/14).

***III. Obrazloženje pojedinih članaka Statuta***

I. TEMELJNE ODREDBE

Člankom 1. definirano je što se uređuje ovim Statutom.

Sadržaj Statuta usklađen je s članom 96. Zakona o zdravstvenom osiguranju („Službene novine FBiH“, broj: 30/97, 7/02 , 70/08, 48/11, 36/18 i 61/22“) (u daljem tekstu: Zakon).

Članak 2. usklađen je s člankom 95. Zakona kojim je propisano da su županijski zavodi zdravstvenog osiguranja pravne osobe s pravima, obvezama i odgovornostima utvrđenim Zakonom i statutima županijskih zavoda.

II. NAZIV, SJEDIŠTE I DJELATNOST ZAVODA

Člankom 3. utvrđeni su naziv, skraćeni naziv, sjedište te osnivač Zavoda u skladu s podacima upisanim u sudski registar.

Odlukom o preuzimanju osnivačkih prava nad Zavodom zdravstvenog osiguranja Županije Posavske ("Narodne novine Županije Posavske", broj: 18/21) Županija Posavska preuzela je osnivačka prava nad Zavodom i ista je provedena u sudskom registru 03.01.2022. godine.

U Članku 4. navode se djelatnosti Zavoda. Članak je usklađen sa člankom 99. Zakona.

III. PEČAT I ŠTAMBILJ

Člankom 5. i 6. definiran je izgled i sadržaj pečata i štambilja Zavoda i područnih ureda Zavoda, a u skladu sa trenutnim pečatima i štambiljima koje Zavod koristi.

Člankom 7. utvrđena je obveza ravnatelja Zavoda da donese odluku kojom će se utvrditi način upotrebe i broj pečata i štambilja te osobe odgovorne za njihovo čuvanje.

IV. ZASTUPANJE I PREDSTAVLJANJE ZAVODA

Člancima 8. do 11. propisano je da Zavod zastupa i predstavlja ravnatelj Zavoda te ovlasti ravnatelja, kao i da ga u slučaju njegove nenazočnosti ili spriječenosti, sa svim ovlastima i odgovornostima u obavljanju njegovih poslova, zamjenjuje zamjenik ravnatelja Zavoda

Člankom 105. Zakona propisano je da županijskim zavodom rukovodi ravnatelj.

V. USTROJSTVO

Člankom 12. definirano je da se prava, obveze i odgovornosti koje proizlaze iz djelatnosti Zavoda ostvaruju u središnjoj službi Zavoda te područnim uredima Zavoda koji se osnivaju za područje Orašja, Odžaka i Domaljevac-Šamac, sve u skladu sa trenutnim ustrojstvom Zavoda.

Člancima 13. i 14. detaljno su navedeni i razdijeljeni poslovi koji se obavljaju u središnjoj službi i područnim uredima Zavoda, a sukladno Zakonu o zdravstvenom osiguranju, Zakonu o zdravstvenoj zaštiti i drugim zakonskim i podzakonskim propisima te međunarodnim sporazumima, a koji su obvezujući za Zavod.

Područni uredi predstavljaju dio Zavoda i nemaju svojstvo pravne osobe.

VI. PRAVA, OBVEZE I ODGOVORNOSTI TIJELA UPRAVLJANJA I RUKOVOĐENJA

1. UPRAVNO VIJEĆE

Člankom 15. propisano je da Zavodom upravlja Upravno vijeće, te sastav i imenovanje Upravnog vijeća, a u skladu s člankom 101. Zakona kojim je propisano da Upravno vijeće imenuje Vlada Županije Posavske (u daljnjem tekstu: Vlada) na prijedlog ministra nadležnog za zdravstvo i to:

* 3 člana iz reda osiguranika zdravstvenog osiguranja
* 2 člana iz reda poslodavaca
* 4 člana iz reda zdravstvenih djelatnika.

Člankom 16. i 17. propisani su poslovi Upravnog vijeća i akti koje donosi Upravno vijeće, a sukladno članku 101. stavak 4. i članku 103. Zakona.

Člankom 101. stavak 4. Zakona propisano je da se djelokrug, ovlaštenja i odgovornosti Upravnog Vijeća utvrđuju statutom županijskog zavoda.

U Članku 17. točka h) predloženog Statuta navedeno je i da Upravno vijeće odlučuje o drugim pitanjima utvrđenim zakonom, podzakonskim aktima, ovim Statutom i drugim općim aktima Zavoda.

Člancima 18.,19. i 20. Statuta okvirno je uređen način rada Upravnog vijeća, dok je člankom 16. u točki a) propisano da Upravno vijeće donosi poslovnik o svom radu.

Poslovnikom o radu Upravnog vijeća detaljnije se uređuje način rada, pripremanje i održavanje sjednica, rasprave, usuglašavanje prava i obveza i odgovornosti članova Upravnog vijeća, postupak odlučivanja, obrazovanje povjerenstava, način njihovog izbora, djelokrug i način rada, vođenje i izrada zapisnika, potpisivanje zapisnika i drugih akata Upravnog vijeća.

Članci 18., 19. i 20. su u skladu sa trenutno važećim Poslovnikom o radu Upravnog vijeća Zavoda.

1. RAVNATELJ ZAVODA

Člankom 21. propisano je da Zavodom rukovodi ravnatelj, sukladno članku 105. stavak 1. Zakona.

Člankom 22. stavak 1. propisano je da se ravnatelj bira na temelju javnog natječaja, a imenuje ga i razrješava Vlada na prijedlog ministra nadležnog za zdravstvo, te je isti usklađen sa člankom 105. stavak 1. Zakona koji je propisao da ravnatelja županijskog zavoda imenuje i razrješava vlada županije na prijedlog županijskog ministra.

Člankom 22 stavak 3. propisani su uvjeti za ravnatelja.

Članak 22. usklađen je sa Zakonom o ustanovama ("Narodne novine Županije Posavske", broj: 5/98).

Člancima 23. do 26. utvrđene su odgovornosti, prava i obveze ravnatelja koje se zasnivaju na ovom Statutu u skladu sa Zakonom. U izradi ovog dijela Statuta korišten je Zakon o zdravstvenom osiguranju sa predgovorom i komentarom.

Člankom 27. propisano je da ravnatelj Zavoda u pravnim poslovima o stjecanju, opterećenju ili otuđenju nepokretne imovine samostalno odlučuje do vrijednosti od 10.000,00 KM, za vrijednosti od 10.000,00 do 50.000,00 ravnatelju je potrebna suglasnost Upravnog vijeća, a za nepokretnu imovinu čija je vrijednost veća od 50.000,00 KM ravnatelju je uz suglasnost Upravnog vijeća potrebna i suglasnost Skupštine.

Člankom 28. propisano je da ravnatelj ima zamjenika.

Na imenovanje zamjenika ravnatelja, uvjete za zamjenika kao i prava i obveze zamjenika ravnatelja Zavoda i Zavoda analogno se primjenjuju odredbe statuta koje se odnose na ravnatelja Zavoda.

VII .ORGANIZACIJA STRUČNE SLUŽBE

Člankom 29. predviđa se osnivanje stručne službe u svrhu obavljanja stručnih, administrativnih i drugih poslova sukladno članku 97. stavak 1. Zakona.

Člankom 30. utvrđeni su poslovi stručne službe u skladu sa zakonskim, podzakonskim propisima i općim aktima Zavoda. U točki p) navedeno je da su to i svi drugi poslovi koji su stavljeni u djelokrug stručne službe zakonom, podzakonskim propisima ili općim aktima.

Člankom 26. točkom h) ovog Statuta propisano je da ravnatelj Zavoda rukovodi radom stručne službe, te obzirom na navedeno, na prijedlog ravnatelja Zavoda Upravno vijeće donosi pravilnik o unutarnjoj organizaciji i sistematizaciji poslova stručne službe uz suglasnost Vlade sukladno članku 31. ovog Statuta.

Člankom 97. stavak 3. Zakona propisano je da se unutarnja organizacija stručne službe zavoda utvrđuje pravilnikom koji donosi ravnatelj uz suglasnost vlade županije.

VIII. RJEŠAVANJE O PRAVIMA IZ OBVEZNOG ZDRAVSTVENOG OSIGURANJA

Člankom 32. propisuje se da o pravima osiguranih osoba iz obveznog zdravstvenog osiguranja u prvom stupnju rješava područni ured Zavoda nadležan prema mjestu prebivališta osigurane osobe, a u drugom stupnju rješava ravnatelj Zavoda.

Zahtjevi osiguranih osoba o pravima iz obveznog zdravstvenog osiguranja koja se ostvaruju u inozemstvu rješavaju se u skladu s posebnim propisima npr. međunarodnim sporazumima o socijalnom osiguranju.

Članak 32. je usklađen s člankom 14. točka i) te člankom 26. točka g) ovog Statuta.

IX. FINANCIRANJE I FINANCIJSKO POSLOVANJE

Člankom 33. utvrđeno je da se sredstva potrebna za ostvarivanje prava iz obveznog zdravstvenog osiguranja u Zavodu osiguravaju na temelju doprinosa i drugih izvora utvrđenih zakonom i drugim propisima donesenim na temelju zakona. Članak je usklađen s člankom 80. Zakona.

Članci 34. i 35., a kojima se uređuje donošenje Financijskog plana, usklađeni su sa Zakonom i Zakonom o proračunima u Federaciji Bosni i Hercegovini („Službene novine Federacije BiH“, broj: 102/13, 9/14, 13/14, 8/15, 91/15, 102/15, 104/16, 5/18, 11/19, 99/19, 25a/22).

Člankom 103. Zakona propisano je da upravno vijeće zavoda donosi financijski plan, a Zakonom o proračunima u FBiH u članku 27. propisano je da na financijski plan izvanproračunskih fondova suglasnost daje Skupština. Istim zakonom u članku 35. propisano je privremeno financiranja ukoliko se financijski plan ne donese do početka godine najduže za prva tri mjeseca fiskalne godine.

X. KONTROLA PROVOĐENJA OBVEZNOG ZDRAVSTVENOG OSIGURANJA

Člankom 36. propisano je da se u Zavodu kontinuirano vrši kontrola cjelokupnog rada i poslovanja, te je u članku 37. utvrđeno da kontrolu iz članka 36. obavljaju svi djelatnici u okviru poslova koje obavljaju kao i da provjeru postojanja i funkcioniranja sustava internih kontrola i ocjenu istih provodi interna revizija Zavoda.

U skladu s člankom 87. Zakona o proračunima u FBiH praćenje i ocjenjivanje sistema internih kontrola vrši interna revizija u skladu s propisima kojim se regulira oblast interne revizije.

U Zavodu je osnovana Jedinica za internu reviziju u skladu sa Zakonom o internoj reviziji u javnom sektoru u FBiH („Službene novine FBiH“, broj: 47*/*08i101*/*16) i Pravilnikom o kriterijima za uspostavljanje jedinica za internu reviziju u javnom sektoru FBiH („Službene novine FBiH“, broj: 49/20) te ista redovno izvršava svoje obveze u skladu s navedenim propisima te Pravilnikom o internoj reviziji Zavoda.

XI. JAVNOST RADA ZAVODA

Člankom 39. propisano je da je rad Zavoda javan, a da se javnost rada osigurava objavljivanjem Statuta Zavoda i ostalih općih akata u „Narodnim novinama Županije Posavske“, izradom i ažuriranjem podataka o Zavodu i akata Zavoda na službenoj web stranici, podnošenjem izvješća o radu Zavoda, po potrebi organiziranjem i održavanjem rasprave o nacrtima određenih općih akata, izdavanjem obavijesti za javnost i po potrebi informiranjem javnosti putem medija o radu Zavoda u svezi s provođenjem obveznog zdravstvenog osiguranja, načinu ostvarivanja prava osiguranih osoba i dr.

Člankom 96. Zakona javnost rada je taksativno navedena kao obvezan sadržaj statuta županijskih zavoda.

XII. DONOŠENJE STATUTA I DRUGIH OPĆIH AKATA ZAVODA

Člancima 40.-43. uređen je način donošenja Statuta. Donošenje Statuta usklađeno je sa Zakonom i Zakonom o ustanovama.

Člankom 103. stavak 1. alineja 2. Zakona propisano je da upravno vijeće županijskog zavoda donosi statut uz suglasnost zakonodavnog tijela županije.

Člankom 49. stavak 1. Zakona o ustanovama ("Narodne novine Županije Posavske", broj: 5/98) propisano je da statut ustanove donosi upravno vijeće uz suglasnost osnivača ustanove ako zakonom ili aktom o osnivanju nije drugačije određeno.

Prijedlog Statuta utvrđuje Upravno vijeće Zavoda i isti se dostavlja Skupštini na suglasnost. Po dobivanju suglasnosti Upravno vijeće donosi Statut u istovjetnom tekstu na koji je suglasnost dala Skupština te u zaglavlje Statuta upisuje broj i datum suglasnosti.

Člankom 43. propisano je da se izmijene i dopune Statuta vrše po postupku utvrđenom za njegovo donošenje.

XIII. PRIJELAZNE I ZAVRŠNE ODREDBE

Člankom 45. propisano je da Statut stupa na snagu osmog dana od dana objave u „Narodnim novinama Županije Posavske“ te da danom stupanja na snagu ovog Statuta prestaje da važi Statut Zavoda zdravstvenog osiguranja Županije Posavske („Narodne novine Županije Posavske“, broj: 2/05).