

Bosna i Hercegovina

Federacija Bosne i Hercegovine

# ŽUPANIJA POSAVSKA

MINISTARSTVO ZDRAVSTVA I SOCIJALNE POLITIKE

Broj: 07-02-407-1/24

Datum: 05.08.2024. godine

**Skupština Županije Posavske**

**n/r Predsjednika**

**Predmet: Mišljenje na Nacrt zakona o socijalnim uslugama**

**u Federaciji Bosne i Hercegovine, dostavlja se**

U svezi sa Vašim dopisom broj: 01-45-82-2/24 od 25.07.2024. godine, a koji se odnosi na davanje mišljenja na Nacrt zakona o socijalnim uslugama u Federaciji Bosne i Hercegovine, a shodno zajedničkim nadležnostima u području socijalne politike između Federacije BiH i županija-kantona u Federaciji BiH, čiji je segment i predmetni zakon, možemo Vas izvijestiti da kao nadležno Ministarstvo u Vladi Županije Posavske za ovu oblast, a nakon detaljnog razmatranja Nacrta zakona ukazujemo na slijedeće:

* Oblast socijalnih usluga je trenutno regulirana odredbama Zakona o osnovama socijalne zaštite, zaštite civilnih žrtava rata i zaštite obitelji s djecom ("Službene novine Federacije BiH" broj: 36/99, 54/04, 39/06, 14/09, 45/16, 40/18, 16/23), te podržavamo predloženu izmjenu postojeće legislative iz oblasti socijalne zaštite, zaštite civilnih žrtava rata i zaštite obitelji sa djecom na razini Federacije BiH, kojim se oblast socijalnih usluga detaljno razrađuje, uređuje novim zakonom i izdvaja iz gore navedenog temeljnog zakona.
* Važeći zakon je nejasno koncipiran i kompliciran za primjenu u praksi, te se ovim zakonom nastoji poboljšati i bolje urediti materija iz ove oblasti, nastaviti sa započetim reformama sustava socijalne skrbi u skladu sa utvrđenim međunarodnim standardima i dobrim praksama glede sveobuhvatnosti, dostupnosti, pristupačnosti i kvalitete socijalnih usluga koje se pružaju osobama u stanju socijalne potrebe. Neke od socijalnih usluga (udomiteljstvo, smještaj u ustanove socijalne zaštite, usluge stručne podrške i savjetovanja od strane djelatnika centara za socijalni rad) su definirane i primjenjuju se već u važećem županijskom Zakonu o socijalnoj zaštiti („Narodne novine Županije Posavske“ broj: 5/04,7/09, 13/19).
* Pojam socijalne usluge podrazumjeva skup mjera, aktivnosti i programa usmjerenih na pružanje podrške pojedincima, obiteljima i skupinama u prepoznavanju, preveniranju i rješavanju problema i poteškoća, poboljšanju kvalitete njihovog života i postizanju socijalne uključenosti.
* Ovim zakonom uređuje se između ostalog: tko su korisnici socijalnih usluga, vrste socijalnih usluga, načela socijalne skrbi pri pružanju i korištenju socijalnih usluga, pružatelji socijalnih usluga, nadležnost i postupak za ostvarivanje prava na usluge, uvjeti za pružanje usluga i postupak licenciranja, osiguranje i financiranje socijalnih usluga, nadzor i druga pitanja od značaja za pružanje i ostvarivanje prava na socijalne usluge u Federaciji BiH.
* Korisnici socijalnih usluga su djeca i odrasle osobe koje su u stanju socijalne potrebe ili kojima je uslijed posebnih okolnosti potreban odgovarajući oblik socijalne skrbi. Vrste socijalnih usluga su: osnovna socijalna usluga (podrazumjeva informiranje, procjena, postupanje, praćenje i izvješćivanje kada osoba prvi put se obraća za pomoć), usluge stručne podrške i savjetovanja, usluge socijalnog zbrinjavanja i socijalne podrške u obiteljskom modelu skrbi (udomiteljstvo), usluge socijalnog zbrinjavanja i podrške u zajednici (dnevni boravak, pomoć u kući, prihvatilište) i usluge institucionalnog socijalnog zbrinjavanja i socijalne podrške (domovi, sigurne kuće). Pružatelji socijalnih usluga su: centri za socijalni rad, centri za stručnu podršku i savjetovanje ili obiteljska savjetovališta, centri za usluge za pomoć u kući, centri za dnevni ili poludnevni boravak, centri za odgoj i osposobljavanje, sigurne kuće, ustanove za socijalno zbrinjavanje i podršku kao i druge pravne osobe koje su registrirale svoju djelatnost sa drugim nazivima, pod uvjetom da ispunjavaju uvjete propisane ovim zakonom glede pružanja socijalnih usluga. Minimalne uvjete za rad i pružanje socijalnih usluga propisuje federalni ministar nakon prethodno pribavljenih mišljenja županijskih ministarstava. Sredstva za pružanje socijalnih usluga osiguravaju se iz: proračuna Federacije BiH, proračuna županija, proračuna jedinica lokalne samouprave, djelatnosti pružatelja socijalne usluge, osobnog udjela korisnika usluge ili njihovih srodnika, poklona, donacija i drugih izvora. Socijalne usluge mogu se nabavljti i putem javnog poziva, izuzev osnovne socijalne usluge i usluge udomiteljstva, koje su u nadležnosti centara za socijalni rad.

S obzirom da se radi o Nacrtu zakona, a održavanje javnih rasprava o navedenom zakonu je započelo od 02.08.2024. godine i traje 120 dana, možemo dati pozitivno mišljenje na tekst nacrta zakona, te isti može ići u daljnju proceduru razmatranja**.**

S poštovanjem,

**M I N I S T A R**

**Damir Živković, mag.oec**