PRIJEDLOG

Na temelju članka 103. stavak 1. alineja 2. Zakona o zdravstvenom osiguranju („Službene novine FBiH“, broj: 30/97, 7/02, 70/08, 48/11, 36/18, 61/22) i članka 49. stavak 1. Zakona o ustanovama ("Narodne novine Županije Posavske", broj: 5/98), Upravno vijeće Zavoda zdravstvenog osiguranja Županije Posavske uz suglasnost Skupštine Županije Posavske broj \_\_\_\_\_\_\_\_\_\_ od \_\_\_\_\_\_\_\_\_ na \_\_ sjednici održanoj \_\_\_\_\_\_\_\_ godine, donijelo je

## S T A T U T

# ZAVODA ZDRAVSTVENOG OSIGURANJA

### ŽUPANIJE POSAVSKE

I. TEMELJNE ODREDBE

Članak 1.

Ovim Statutom se uređuje:

1. naziv, sjedište i djelatnost Zavoda zdravstvenog osiguranja Županije Posavske (u daljnjem tekstu: Zavod),

2. pečat i štambilj,

3. zastupanje i predstavljanje Zavoda,

4. ustrojstvo,

5. prava, obveze i odgovornosti tijela upravljanja i rukovođenja,

6. organizacija stručne službe,

7. rješavanje o pravima iz obveznog zdravstvenog osiguranja,

8. financiranje i financijsko poslovanje,

9. kontrola provođenja obveznog zdravstvenog osiguranja,

10. javnost rada Zavoda,

11. donošenje Statuta i drugih općih akata Zavoda,

12. druga pitanja značajna za provedbu obveznog zdravstvenog osiguranja i rad Zavoda.

Članak 2.

Zavod je pravna osoba s pravima, obvezama i odgovornostima utvrđenim Zakonom o zdravstvenom osiguranju, drugim zakonima i podzakonskim aktima, županijskim propisima, ovim Statutom i drugim općim aktima Zavoda.

II. NAZIV, SJEDIŠTE I DJELATNOST ZAVODA

Članak 3.

(1) Zavod obavlja svoju djelatnost i posluje pod nazivom „Zavod zdravstvenog osiguranja Županije Posavske“.

(2) Skraćeni naziv Zavoda je „Zavod zdravstvenog osiguranja“.

(3) Sjedište Zavoda je u Odžaku.

(4) Osnivač Zavoda je Županija Posavska.

Članak 4.

Zavod obavlja sljedeću djelatnost:

1. provodi politiku razvoja i unapređenja zdravstvene zaštite koja se osigurava obveznim zdravstvenim osiguranjem,
2. obavlja poslove u vezi s ostvarivanjem prava osiguranih osoba, skrbi o zakonitom i pravovremenom ostvarivanju tih prava te pruža potrebne stručne pomoći u ostvarivanju prava i zaštiti njihovih interesa,
3. planira i prikuplja novčana sredstva obveznog zdravstvenog osiguranja, te plaća usluge zdravstvenim ustanovama i privatnim zdravstvenim radnicima,
4. obavlja poslove ugovaranja sa zdravstvenim ustanovama i privatnim zdravstvenim radnicima,
5. određuje kriterije i način korištenja te visinu novčanog iznosa za naknadu putnih troškova u vezi sa korištenjem zdravstvene zaštite,
6. određuje visinu naknade plaće i najviši iznos naknade plaće na teret Zavoda, način valoriziranja osnovice za naknadu plaće za vrijeme privremene spriječenosti za rad,
7. sudjeluje u izradi i provodi međunarodne ugovore o socijalnom osiguranju u dijelu koji se odnosi na obvezno zdravstveno osiguranje te vrši obračun dugovanja i potraživanja troškova zdravstvenog osiguranja i druge poslove u skladu s ovim ugovorima,
8. obavlja poslove u vezi s ostvarivanjem zdravstvene zaštite u inozemstvu,
9. obavlja kontrolu realizacije zaključenih ugovora sa zdravstvenim ustanovama,
10. obavlja poslove izrade podzakonskih i općih akata u vezi s ostvarivanjem prava iz obveznog zdravstvenog osiguranja za čije su donošenje nadležna tijela Županije, odnosno tijela Zavoda,
11. uređuje ostala pitanja vezana za ostvarivanje prava iz obveznog zdravstvenog osiguranja,
12. vodi evidencije u oblasti obveznog zdravstvenog osiguranja, a po potrebi uvodi dodatna statistička istraživanja od interesa za obvezno zdravstveno osiguranje,
13. izrađuje izvješća o provedbi obveznog zdravstvenog osiguranja na području Županije,
14. po potrebi vrši poslove u svezi s izradom standarda i normativa obveznog zdravstvenog osiguranja,
15. uređivanje ostalih pitanja vezanih za ostvarivanje prava iz obveznog zdravstvenog osiguranja,
16. obavlja i druge poslove sukladno Zakonu o zdravstvenom osiguranju, Zakonu o zdravstvenoj zaštiti i drugim zakonskim i podzakonskim aktima.

III. PEČAT I ŠTAMBILJ

Članak 5.

1. Zavod ima pečate i prijemne štambilje.
2. Pečat Zavoda je okruglog oblika, promjera 35 mm, u kome je u koncentriranim

krugovima upisan tekst:

Bosna i Hercegovina

Federacija Bosne i Hercegovine

Županija Posavska

Zavod zdravstvenog osiguranja Županije Posavske

Odžak

1. Osim pečata iz stavka (2) ovog članka Zavod ima i pečat istog teksta promjera 20 mm.

(4) U uredskom poslovanju Zavod upotrebljava štambilj pravokutnog oblika i promjera 30 x 70 mm, u kome je u gornjem dijelu upisan tekst koji sadrži naziv Zavoda i njegovo sjedište, a ispod toga podaci utvrđeni propisima o uredskom poslovanju.

Članak 6.

1. Područni uredi Zavoda, imaju svoj pečat okruglog oblika, promjera 35 mm, u kome

je u koncentriranim krugovima upisan tekst:

Bosna i Hercegovina

Federacija Bosne i Hercegovine

Županija Posavska

Zavod zdravstvenog osiguranja Županije Posavske

Odžak

U sredini pečata vodoravno je upisan naziv područnog ureda.

(2) Osim pečata iz stavka (1) ovog članka područni uredi imaju i pečat istog teksta promjera 20 mm.

(3) U uredskom poslovanju područni uredi upotrebljavaju štambilj pravokutnog oblika i promjera 30 x 70 mm, u kome je u gornjem dijelu upisan tekst koji sadrži naziv i sjedište Zavoda te naziv područnog ureda, a ispod toga podaci utvrđeni propisima o uredskom poslovanju.

Članak 7.

Odlukom ravnatelja Zavoda utvrđuje se način upotrebe i broj pečata i štambilja te osobe odgovorne za njihovo čuvanje.

IV. ZASTUPANJE I PREDSTAVLJANJE ZAVODA

Članak 8.

Zavod zastupa i predstavlja ravnatelj Zavoda.

Članak 9.

Ravnatelj je ovlašten da u ime Zavoda zaključuje ugovore i poduzima druge pravne radnje, kao i da zastupa Zavod pred sudovima i drugim organima u okviru prava, obveza i odgovornosti utvrđenih zakonom i ovim Statutom.

Članak 10.

Ravnatelj može ovlastiti djelatnike Zavoda da obavljaju određene poslove iz njegove nadležnosti kao i da zastupaju Zavod pred sudovima i drugim organima.

Članak 11.

Ravnatelja Zavoda u slučaju njegove nenazočnosti ili spriječenosti, sa svim ovlastima i odgovornostima u obavljanju njegovih poslova, zamjenjuje zamjenik ravnatelja Zavoda.

V. USTROJSTVO

Članak 12.

Prava, obveze i odgovornosti koje proizlaze iz djelatnosti Zavoda ostvaruju se:

* u središnjoj službi Zavoda,
* u područnim uredima Zavoda:

1. Odžak,
2. Orašje,
3. Domaljevac-Šamac.

Članak 13.

U središnjoj službi Zavoda obavljaju se svi poslovi u vezi s ostvarivanjem prava osiguranih osoba iz obveznog zdravstvenog osiguranja, priprema i izrada planskih dokumenata u vezi sa financiranjem zdravstvene zaštite, kao i svi drugi poslovi koji proizlaze iz odredbi Zakona o zdravstvenom osiguranju, Zakona o zdravstvenoj zaštiti i drugih zakonskih i podzakonskih propisa, a koji su obvezujući za Zavod.

Članak 14.

1. Područni uredi su dio Zavoda i nemaju svojstvo pravne osobe.
2. U područnim uredima Zavoda obavljaju se sljedeći poslovi:
3. prijava i odjava osiguranika i osiguranih osoba sa prebivalištem na teritoriju jedinice lokalne samouprave u kojoj je sjedište područnog ureda,
4. izdavanje i ovjera isprava kojima se utvrđuje i dokazuje svojstvo osiguranika i osigurane osobe,
5. utvrđivanje prava na ortopedska i druga pomagala te prava na banjsko liječenje,
6. obrada dokumentacije i rješavanje po zahtjevima za refundiranje isplaćenih naknada plaća za vrijeme privremene spriječenosti za rad na teret sredstava Zavoda,
7. prijem, ovjera i izdavanje obrazaca u vezi sa provođenjem međunarodnih sporazuma o socijalnom osiguranju u dijelu koji se odnosi na zdravstveno osiguranje,
8. poslovi u vezi osiguranja zdravstvene zaštite u inozemstvu i u vezi s upućivanjem osiguranih osoba na liječenje u inozemstvo u skladu s propisima,
9. obračun paušalnih naknada po međunarodnim sporazumima,
10. preuzimanje i korištenje podataka iz Jedinstvenog sustava registracije, kontrole i naplate doprinosa,
11. rješavanje u prvom stupnju o svim pravima iz obveznog zdravstvenog osiguranja,
12. drugi poslovi sukladno zakonskim i podzakonskim propisima te općim aktima Zavoda.

VI. PRAVA, OBVEZE I ODGOVORNOSTI TIJELA UPRAVLJANJA I RUKOVOĐENJA

1. UPRAVNO VIJEĆE

Članak 15.

(1) Zavodom upravlja Upravno vijeće.

(2) Upravno vijeće sastoji se od devet članova i to:

* 3 člana iz reda osiguranika zdravstvenog osiguranja
* 2 člana iz reda poslodavaca
* 4 člana iz reda zdravstvenih djelatnika.

(3) Predsjednika i članove Upravnog vijeća imenuje Vlada Županije Posavske (u daljnjem tekstu: Vlada) na prijedlog ministra nadležnog za zdravstvo.

(4) Mandat predsjednika i članova Upravnog vijeća traje četiri godine i po isteku tog vremena mogu biti ponovno imenovani.

(5) Upravno vijeće za svoj rad odgovara Vladi.

Članak 16.

Pored poslova utvrđenih Zakonom o zdravstvenom osiguranju, drugim zakonima i podzakonskim propisima Upravno vijeće:

1. donosi poslovnik o radu Upravnog vijeća,
2. donosi Statut Zavoda i druge opće akte za provedbu Zakona,
3. donosi pravilnik o radu,
4. donosi pravilnik o plaćama i naknadama troškova uposlenih,
5. donosi druge opće akte Zavoda,
6. donosi godišnji plan rada Zavoda,
7. donosi financijski plan Zavoda i druge planske dokumente sukladno zakonu,
8. razmatra tromjesečna i polugodišnje financijsko izvješće,
9. usvaja godišnje financijsko izvješće i završni godišnji obračun,
10. usvaja izvješće o godišnjem radu i poslovanju Zavoda,
11. nadzire izvršenje financijskog plana Zavoda,
12. obrazuje radne grupe i povjerenstva iz svoje nadležnosti te odlučuje o naknadi za rad istih,
13. odlučuje o naknadi za rad članova Upravnog vijeća,
14. ravnatelju Zavoda daje upute, preporuke, smjernice za rad i mišljenja o pojedinim pitanjima.

Članak 17.

Upravno vijeće Zavoda obavlja poslove i donosi opće akte za proved­bu obveznog zdravstvenog osiguranja o:

1. pravima, uvjetima i načinu ostvarivanja prava iz obveznog zdravstvenog osiguranja,
2. visini naknade plaće i najvišem iznosu naknade plaće koja se isplaćuje na teret Zavoda,
3. predlaže sukladno zakonu stope doprinosa za obvezno zdravstveno osiguranje,
4. pravima, uvjetima i načinu korištenja zdravstvene zaštite izvan Županije Posavske,
5. načinu propisivanja i izdavanja lijekova koji se osiguranim osobama mogu propisivati na teret sredstava Zavoda,
6. opsegu, načinu i postupku ostvarivanja prava na financiranje/sufinanciranje ortopedskih i drugih pomagala,
7. načinu i postupku ostvarivanja prava na sufinanciranje liječenja medicinskom rehabilitacijom,
8. odlučuje o drugim pitanjima utvrđenim zakonom, podzakonskim aktima, ovim Statutom i drugim općim aktima Zavoda.

Članak 18.

(1) Upravno vijeće obavlja poslove iz svoga djelokruga na sjednicama.

(2) Upravno vijeće pravovaljano odlučuje ako je na sjednici nazočna većina od ukupnog broja članova.

(3) Upravno vijeće Zavoda donosi odluke većinom glasova ukupnog broja članova.

Članak 19.

Predsjednik Upravnog vijeća saziva i rukovodi sjednicom Upravnog vijeća, potpisuje odluke i druge akte koje donosi Upravno vijeće, te obavlja i druge poslove sukladno odredbama Poslovnika o radu Upravnog vijeća i drugim općim aktima Zavoda.

Članak 20.

(1) Predsjednik Upravnog vijeća saziva sjednice Upravnog vijeća po potrebi.

(2) Predsjednik Upravnog vijeća dužan je sazvati sjednicu Upravnog vijeća ako to zatraže:

* Vlada,
* županijski ministar nadležan za zdravstvo,
* ravnatelj Zavoda,
* najmanje tri člana Upravnog vijeća.

1. RAVNATELJ ZAVODA

Članak 21.

(1) Zavodom rukovodi ravnatelj.

(2) Ravnatelj Zavoda odgovoran je za zakonitost rada Zavoda.

Članak 22.

(1) Ravnatelj Zavoda bira se na temelju javnog natječaja, a imenuje ga i razrješava Vlada na prijedlog ministra nadležnog za zdravstvo.

(2) Ravnatelj se imenuje na period od četiri godine i po isteku tog perioda može biti ponovno imenovan.

(3) Za ravnatelja Zavoda može se imenovati osoba koja pored općih uvjeta utvrđenih zakonom ima VII stupanj stručne spreme pravnog, ekonomskog ili zdravstvenog smjera, ili visoko obrazovanje prema Bolonjskom sustavu studiranja koje se vrednuje s najmanje 240 ETC bodova i ima najmanje sedam (7) godina radnog iskustva u struci.

Članak 23.

Ravnatelj za svoj rad odgovara Upravnom vijeću Zavoda i Vladi.

Članak 24.

(1) Ravnatelj Zavoda je u radnom odnosu u Zavodu, te u okviru Zavoda ostvaruje sva prava i obveze iz radnog odnosa, ako zakonom nije drugačije propisano.

(2) Međusobna prava i obveze ravnatelja Zavoda i Zavoda uređuju se ugovorom o pravima i obvezama ravnatelja, kojega u ime Zavoda zaključuje pred­sjednik Upravnog vijeća Zavoda, sukladno odluci Upravnog vijeća o bitnim sastojcima ugovora.

Članak 25.

(1) Ravnatelj Zavoda je obvezan nazočiti sjednicama Upravnog vijeća i aktivno sudjelovati u njegovom radu, ali bez prava odlučivanja.

(2) Ravnatelj Zavoda može nazočiti sjednicama tijela i povjerenstava koje sam imenuje ili ih imenuje Upravno vijeće.

(3) Ravnatelj je dužan na zahtjev Upravnog vijeća, tijela i povjerenstva koje imenuje Upravno vijeće dati pojašnjenja i informacije u vezi sa radom Zavoda.

(4) Ravnatelj Zavoda može iz reda djelatnika imenovati osobu koja će ga mijenjati u slučaju njegove odsutnosti ili spriječenosti.

Članak 26.

U vođenju Zavoda ravnatelj Zavoda:

1. organizira rad i poslovanje Zavoda,
2. osigurava provođenje dogovora, sporazuma i ugovora koje Zavod zaključi ili im pristupi,
3. skrbi o pravovremenom osiguranju financijskih sredstava potrebnih za provođenje obveznog zdravstvenog osiguranja, o njihovoj namjenskoj uporabi i korištenju sukladno važećim propisima,
4. skrbi o zakonitom, pravilnom i pravovremenom ostvarivanju prava osiguranih osoba,
5. daje naloge za izvršenje financijskog plana Zavoda i drugih akata Upravnog vijeća,
6. osigurava pripremu svih akata i materijala za čiju je izradu nadležan Zavod, a koje razmatraju i o njima odlučuju tijela vlasti i Upravno vijeće,
7. rješava o pravima osiguranih osoba iz obveznog zdravstvenog osiguranja u drugom stupnju sukladno zakonskim i podzakonskim propisima i općim aktima,
8. rukovodi radom stručne službe i donosi naputke, instrukcije i naredbe u cilju zakonitog, pravilnog i pravovremenog obavljanja poslova,
9. obrazuje radne grupe i povjerenstva za obavljanje poslova iz djelokruga utvrđenog zakonskim i podzakonskim propisima, poslova i zadataka za koje se „ad hoc“ ukaže potreba, kao i za izradu složenijih akata i materijala,
10. koordinira pripremom i organizacijom sjednica Upravnog vijeće i sjednica radnih grupa i povjerenstava koje je imenovalo Upravno vijeće,
11. u skladu sa financijskim planom i planom nabavki odobrava nabavu roba, usluga i radova potrebnih za rad Zavoda,
12. osigurava ostvarivanje javnosti rada Zavoda, njegovih tijela i stručne službe,
13. donosi odluke o prijemu i raspoređivanju radnika na određene poslove i zadatke,
14. vrši i druge poslove koji su mu zakonom, podzakonskim propisima, Statutom i drugim općim aktima stavljeni u nadležnost.

Članak 27.

(1) Ravnatelj Zavoda u pravnim poslovima o stjecanju, optere­ćenju ili otuđenju nepokretne imovine samostalno odlučuje do vrijednosti od 10.000,00 KM.

(2) Pravne poslove o stjecanju, opterećenju ili otuđenju nepokretne imovine u vrijednosti od 10.000,00 KM do 50.000,00 KM ravnatelj Zavoda može poduzimati samo uz suglasnost Upravnog vijeća Zavoda.

(3) Za pravne poslove o stjecanju, opterećenju ili otuđenju nepokretne imovine čija je vrijednost veća od 50.000,00 KM potrebna je uz suglasnost Upravnog vijeća Zavoda i suglasnost Skupštine Županije Posavske (u daljnjem tekstu: Skupština).

Članak 28.

(1) Ravnatelj Zavoda ima zamjenika.

(2) Zamjenik ravnatelja Zavoda bira se na temelju javnog natječaja, a imenuje ga i razrješava Vlada na prijedlog ministra nadležnog za zdravstvo.

(3) Za zamjenika ravnatelja može se imenovati osoba koja ispu­njava uvjete iz članka 22. st.3. ovog Statuta.

(4) U pogledu radnog odnosa, međusobnih prava i obveza zamjenika ravnatelja Zavoda i Zavoda analogno se primjenjuju odredbe ovog Statuta koje se odnose na ravnatelja Zavoda.

(5) Zamjenik ravnatelja Zavoda mijenja ravnatelja Zavoda u slučaju njegove odsutnosti ili spriječenosti.

VII. ORGANIZACIJA STRUČNE SLUŽBE

Članak 29.

Radi obavljanja poslova provođenja obveznog zdravstvenog osiguranja, odnosno, radi obavljanja normativno-pravnih, upravno-pravnih, analitičko-planskih, financijsko-računovodstvenih, administrativno-stručnih i drugih poslova iz djelokruga Zavoda, osniva se stručna služba Zavoda.

Članak 30.

U stručnoj službi Zavoda obavljaju se sljedeći poslovi:

1. osiguranje sredstava za provođenje obveznog zdravstvenog osiguranja,
2. preuzimanje podataka o uplatama doprinosa za obvezno zdravstveno osiguranje iz evidencije Porezne uprave putem Federalnog zavoda zdravstvenog osiguranja i reosiguranja,
3. upravljanje novčanim sredstvima, bankovnim računima, financijsko planiranje i predviđanje novčanih tokova, upravljanje plaćanjima i drugim poslovima sukladno zakonu,
4. prati financijsko poslovanje, obnašaju analitičko–planski i financijsko- računovodstveni poslovi te vode propisane evidencije,
5. pripremanje i zaključivanje ugovora sa zdravstvenim ustanovama i privatnim zdravstvenim radnicima o pružanju zdravstvenih usluga osiguranim osobama, te praćenje, analiziranje, izvještavanje o zakonitom, pravilnom, kvalitetnom, pravovremenom i potpunom izvršavanju zaključenih ugovora,
6. izrada podzakonskih propisa iz oblasti obveznog zdravstvenog osiguranja, Statuta i drugih općih akata Zavoda i stručne službe,
7. sudjeluje u izradi sporazuma i ugovora koje zaključuje ili im pristupa Zavod,
8. izrada analiza, programa, planova i izvješća koji proizlaze iz djelatnosti Zavoda,
9. obavljanje stručnih, administrativnih i pomoćno-tehničkih poslova u vezi sa radom Zavoda,
10. rješavanje o pravima osiguranih osoba iz obveznog zdravstvenog osiguranja u drugom stupnju sukladno zakonu, podzakonskim propisima i općim aktima Zavoda, vrše odgovarajuće isplate te ostali poslovi u vezi sa ostvarivanjem prava iz obveznog zdravstvenog osiguranja,
11. vode propisane evidencije i statistika o osiguranicima i osiguranim osobama sa podacima potrebnim za provođenje i osiguranje kontrole ostvarivanja prava iz obveznog zdravstvenog osiguranja,
12. koordiniraju poslovi na uvođenju i funkcioniranju informacijskog sustava u obveznom zdravstvenom osiguranju,
13. vođenje postupaka naknade štete počinjene Zavodu,
14. pokretanje postupaka pred nadležnim sudovima i sudjelovanje u postupcima na strani tuženog,
15. praćenje i kontrola ukupnog rada i poslovanja stručne službe,
16. svi drugi upravno-pravni, imovinsko-pravni i stručno- administrativni poslovi koji su stavljeni u djelokrug stručne služe, zakonom, podzakonskim propisima i općim aktima.

Članak 31.

Pravilnikom o unutarnjoj organizaciji i sistematizaciji poslova stručne službe Zavoda uređuje se organizacija stručne službe, prava, obveze i odgovornosti djelatnika stručne službe u obnašanju poslova iz članak 30. Statuta i druga pitanja značajna za rad stručne službe. Pravilnik na prijedlog ravnatelja donosi Upravno vijeće Zavoda uz suglasnost Vlade.

VIII. RJEŠAVANJE O PRAVIMA IZ OBVEZNOG ZDRAVSTVENOG OSIGURANJA

Članak 32.

(1) O pravima osiguranih osoba iz obveznog zdravstvenog osiguranja u prvom stupnju rješava područni ured Zavoda nadležan prema mjestu prebivališta osigurane osobe.

(2) O pravima iz stavka (1) ovog članka u drugom stupnju rješava ravnatelj Zavoda sukladno važećim zakonskim i podzakonskim propisima i općim aktima.

(3) Po zahtjevima osiguranih osoba o pravima iz obveznog zdravstvenog osiguranja koja se ostvaruju u inozemstvu rješava se u skladu s posebnim propisima.

(4) U postupku rješavanja po zahtjevima osiguranih osoba obveza stručne službe je da kontinuirano osigura pružanje stručne pomoći.

IX. FINANCIRANJE I FINANCIJSKO POSLOVANJE

Članak 33.

Sredstva potrebna za ostvarivanje prava iz obveznog zdravstvenog osiguranja u Zavodu osiguravaju se na temelju doprinosa i drugih izvora utvrđenih zakonom i drugim propisima donesenim na temelju zakona.

Članak 34.

Financijsko poslovanje Zavoda obuhvaća izradu financijskog plana, realizaciju financijskog plana, vođenje računovodstvenih evidencija, sastavljanje završnog godišnjeg obračuna Zavoda i izradu izvješća o izvršenju financijskog plana.

Članak 35.

(1) Financijski plan se donosi sukladno važećem Zakonu o proračunima u Federaciji Bosne i Hercegovine.

(2) Financijski plan mora biti uravnotežen.

(3) Ako ne postoje uvjeti da se Financijski plan donese prije početka godine na koju se odnosi, financiranje se vrši privremeno, najduže tri mjeseca.

(4) Financijski plan i odluku o privremenom financiranju donosi Upravno vijeće Zavoda uz suglasnost Skupštine.

X. KONTROLA PROVOĐENJA OBVEZNOG ZDRAVSTVENOG OSIGURANJA

Članak 36.

(1) U Zavodu se kontinuirano vrši kontrola cjelokupnog rada i poslovanja, kao i obavljanja drugih poslova koji su u vezi sa djelatnošću Zavoda, a osobito:

* kontrola provođenja zakona, podzakonskih propisa, Statuta i drugih akata Zavoda,
* kontrola postupaka rješavanja o ostvarivanju prava iz obveznog zdravstvenog osiguranja,
* kontrola načina i ostvarivanja zdravstvene zaštite i odnosa zdravstvenih i ostalih radnika u zdravstvenim ustanovama i kod privatnih zdravstvenih radnika prema osiguranim osobama,
* kontrola vrste, opsega, kvalitete pravilnosti i pravodobnosti izvršavanja zdravstvenih usluga koje zdravstvene ustanove i privatni zdravstveni radnici pružaju osiguranim osobama na temelju ugovora zaključenog sa Zavodom.

Članak 37.

(1) Internu kontrolu iz članka 36. ovog Statuta obavljaju svi djelatnici u okviru poslova koje obavljaju, a sukladno aktima koji reguliraju oblast interne kontrole.

(2) Provjeru postojanja i funkcioniranja sustava internih kontrola i ocjenu istih provodi interna revizija Zavoda.

XI. JAVNOST RADA ZAVODA

Članak 38.

(1) Rad Zavoda je javan.

(2) Javnost rada Zavoda osigurava se na jedan od sljedećih načina:

* objavljivanjem Statuta Zavoda i ostalih općih akata u „Narodnim novinama Županije Posavske“,
* izradom i ažuriranjem podataka o Zavodu i akata Zavoda na službenoj web stranici,
* podnošenjem izvješća o radu Zavoda,
* po potrebi organiziranjem i održavanjem rasprave o nacrtima određenih općih akata,
* izdavanjem obavijesti za javnost i po potrebi informiranjem javnosti putem medija o radu Zavoda u vezi sa provođenjem obveznog zdravstvenog osiguranja, načinu ostvarivanja prava osiguranih osoba i dr.

Članak 39.

Za ostvarivanje javnosti rada Zavoda odgovorni su Upravno vijeće i ravnatelj.

XII. DONOŠENJE STATUTA I DRUGIH OPĆIH AKATA ZAVODA

Članak 40.

Statut Zavoda donosi Upravno vijeće uz suglasnost Skupštine.

Članak 41.

(1) Inicijativu za donošenje, izmjenu ili dopunu Statuta Zavoda mogu podnositi:

* zastupnici u Skupštini,
* Vlada,
* županijski ministar nadležan za zdravstvo,
* predsjednik Upravnog vijeća,
* ravnatelj Zavoda,
* jedna trećina članova Upravnog vijeća Zavoda,
* pravne ili fizičke osobe, osiguranici, osigurane osobe i sindikat.

(2) Upravno vijeće je dužno razmotriti svaku inicijativu i obavijestiti podnositelja.

Članak 42.

(1) Upravno vijeće Zavoda utvrđuje prijedlog Statuta.

(2) Prijedlog Statuta se dostavlja Skupštini na suglasnost.

(3) Po dobivanju suglasnosti iz stavka (2) ovog članka Upravno vijeće donosi Statut u istovjetnom tekstu na koji je suglasnost dala Skupština.

Članak 43.

Izmijene i dopune Statuta vrše se po postupku utvrđenom za njegovo donošenje.

Članak 44.

Statut i drugi opći akti kojima se utvrđuju prava i obveze osiguranih osoba kao i način njihovog ostvarivanja objavljuju se u „Narodnim novinama Županije Posavske“.

XIII. PRIJELAZNE I ZAVRŠNE ODREDBE

Članak 45.

(1) Ovaj Statut stupa na snagu osmog dana od dana objave u „Narodnim novinama Županije Posavske“.

(2) Stupanjem na snagu ovog Statuta prestaje važiti Statut Zavoda zdravstvenog osiguranja Županije Posavske („Narodne novine Županije Posavske“ broj 2/05).

Zavod zdravstvenog osiguranja

Županije Posavske

Upravno Vijeće

Broj: 2.2.-05- /24 Predsjednik Upravnog vijeća

Datum, .2024.godine Josip Marković